Eskom: ‘Ons het nie geld gevra vir prestasiebonusse’Eskom. Foto: ANA Die kragvoorsiener het Dinsdag berigte dat hy sowat R1,8 miljard van Nersa versoek om prestasiebonusse te betaal, ontken. Die media berig sedert Sondag dat Eskom Nersa se besluit om nie prestasiebonusse deur bykomende kragtariewe te befonds nie, volgende week in die hof sal beveg. Eskom sê egter Dinsdag in ŉ verklaring dat die aansoek om verhoging van die kragtariewe vir die volgend drie jaar nie ŉ toekenning vir prestasiebonusse bevat nie, maar wel voorsiening maak vir jaarlikse bonusse vir die volgende drie jaar. “Dié bonus is gelykstaande aan ŉ dertiende tjek en vorm deel van Eskom se basiese diensvoorwaardes,” lui die verklaring. “Die werknemers wie se pakket nie ŉ 13de tjek insluit nie, het die opsie om hul salaris só te struktureer sodat hulle ŉ dertiende tjek ontvang sonder om die algehele jaarlikse salaris te verhoog.” Eskom sê weens die swak prestasie van die onderneming, is geen prestasiebonusse die afgelope twee jaar uitbetaal nie. Die kragreus het verlede jaar ŉ verlies van R20 miljard aangeteken. Eskom het ŉ aansoek by die hof gebring om Nersa se vierde multijaar- prysvasstelling te laat hersien. Dit nadat Nersa besluit het om die R69 miljoen wat die regering as reddingsboei aan Eskom betaal, af te trek van die inkomste wat Eskom deur die heffing van kragtariewe kan genereer. Eskom het in nóg ŉ verklaring Dinsdag gesê geen beurtkrag word vir dié dag verwag nie, hoewel die stelsel steeds onder druk is.